ሀሳብን በስሜት ሳይሆን እውቀት በተሞላበት መንገድ መግለጽ ለሀገር ግንባታ አስተዋፅኦ ከፍተኛ ነው- ወ/ሮ ሙፈሪሃት ካሚል
  “የሰላም ወግ፤ ብሔራዊ መግባባት ለዘላቂ ሰላምና ሀገር ግንባታ”  በሚል መሪ ሃሳብ በሰላም ሚኒስቴር የተዘጋጀ የፓናል ውይይት እየተካሄደ ነው፡፡በውይይት መድረክ ላይ የተገኙት የኢፌዴሪ ሰላም ሚኒስቴር ወ/ሮ ሙፈሪሃት ካሚል ሀሳብን በስሜት ሳይሆን እውቀት በተሞላበት መንገድ መግለጽ ለሀገር ግንባታ አስተዋፅኦ ከፍተኛ መሆኑን ገልፀው፣ ማህበረሰቡ በተረጋጋና በሰከነ  መልኩ ነገሮችን በመመልከት የሀገሪቱን ሰላም ሊጠብቅ ይገባል ብለዋል፡፡ማህበረሰቡ ከታሪክ ጋር የተያያዙ የተሳሳቱ አመለካከቶችን በመተው ጥልቅ በሆነ አረዳድና ሁለንተናዊ ምልከታን በመያዝ በሀገሪቱ ላይ ፍትሃዊነትን  እና ግልፀኝነትን  ማስፈን  እንደሚገባ አሳስበዋል፡፡ከግል ስሜትና ከቡድን ፍላጎት አስተሳሰብ ወጥተን ስልጡን የሆነ የጋራ ምክክር በማድረግ እና የጋራ ጥቅምን በማረጋገጥ የሀገሪቱን ሰላም እናረጋግጣለን ሲሉም ሚኒስትሯ ተናግረዋል፡፡በውይይቱ ላይ ከተለያዩ ዩኒቨርስቲዎች በተወጣጡ ምሁራን የተዘጋጁና በሰላም ግንባታ  ዙሪያ የሚያጠነጥኑ ጥናታዊ ፅሁፎች እየቀረቡ ይገኛሉ፡፡(በብርሀኑ አበራ)